kardosdrur/scandi-wiki huggingface dataset:
Episoden på Marco-Polo-Broen

Episoden på Marco-Polo-Broen, 7. juli 1937 markerede begyndelsen på den 2. kinesisk-japanske krig. Japanske og kinesiske soldater var på denne dag involveret i en ildkamp 15 km sydvest for Beijing ved Marco-Polo-broen (også kaldet Lugou Qiao) over Yongdingfloden.

Historie 
Episoden blev udløst af at den japanske Guandong-armé, som var ansvarlig for mange episoder med den kinesiske hær, savnede en af sine soldater. Den forlangte adgang til den kinesiske garnisonsby Wanping og truede med ellers selv at skaffe sig adgang. Dette blev afvist af Kuomintang forvaltningen i byen. 

Begge sider beskyldte hinanden for at have affyret det første skud. Den japanske hær tilkæmpede sig adgang med militære midler. Efter et japansk ultimatum blev byen beskudt med artilleri fra midnat den 8. juli, og kampvogne rykkede over broen. Med tilkaldte forstærkninger kunne kineserne generobre den. Herefter tilbød japanerne side at forhandle. 

Efter to dage dukkede den forsvundne soldat op igen, og japanerne meddelte det til kineserne. Kineserne antog, at sagen var afsluttet. Japanerne forpligtede sig til ikke at erobre Beijing og Tianjin, hvis  
 Kuomintang opløste alle anti-japanske bevægelser og organisationer
 Kuomintang påtog sig det fulde ansvar for hændelsen.
 Song Zheyuan, kommandør for den 29. arme, som forsvarede området, undskyldte personligt.

Den kinesiske forhandler, Zhang Zizong, der var general for 38. division, accepterede to første punkter, men ville ikke træffe nogen afgørelse på Songs vegne og forlod mødet. Derefter indledte japanerne et angreb på Beijing (se Slaget om Beijing-Tianjin). Den 29. juli kapitulerede Beijing og dagen efter Tianjin.

Konsekvenser 
 
Japanerne fortsatte deres fremrykning fra nord og syd i Kina, og den nationalistiske regering under Chiang Kai-shek erklærede japanerne krig den 7. august. 

Ifølge historikere, var det kun et spørgsmål om tid, før der indtraf en sådan hændelse i området med både kinesiske og japanske tropper. 

På stedet er der bygget et museum.

Eksterne henvisninger 

 The Communist instigated Marco Polo Bridge Incident, Ah Xiang, republicanchina.org

Slag i 2. kinesisk-japanske krig
Yongding He

Yongding He (永定河; Yongdingfloden, på engelsk ofte kaldt: Yong-ting River) er den største flod i Beijing og den største biflod til Hai He i Kina. Den er i alt 650 km lang. Den har sine kilder i bjerget Guancen Shan 管涔山 i amtet Ningwu 宁武县 i den nordlige del af provinsen Shanxi, løber gennem det Indre Mongoliet, Hebei og byprovinserne Beijing og Tianjin. 

De største bifloder er Sanggan He桑干河, Yang He 洋河, Qingshui He 清水河 (Zhangjiakou) og Shuiding Xinhe 永定新河.

Refererencer 

Vandløb i Kina
Indre Mongoliet
Hebei
Beijing
Tianjin
Lugou Qiao

Lugou Qiao (Pinyin); (Kinesisk (simplificeret): 卢沟桥; Kinesisk (traditionel): 盧溝橋) også kendt som Marco Polo Broen, er en berømt stenbro over floden 
Yongding He, og ligger 15 km sydvest fra Beijings centrum.

Se også 
 Episoden på Marco-Polo-Broen

Eksterne henvisninger 

Broer i Kina
Atom (programmering)

I visse mellem- og højniveauprogrammeringssprog er et atom en elementær bestanddel af et beregningsudtryk eller af en datastruktur. Lige som det fysiske atom, kan det ikke umiddelbart underopdeles.

Et atom kan fx være en talkonstant, en tegnstreng eller et symbol.

Programmering
Pressefotografforbundet

Pressefotografforbundet er verdens ældste forbund for pressefotografer og fotojournalister stiftet i 1912. Det skete i en lejlighed på Bülowsvej i København, og ingen tænkte på at fotografere begivenheden.

Forbundets historie 
Oprettelsen skete kun fire år efter at dagbladet Politiken havde ansat Holger Damgaard som Danmarks første pressefotograf. Holger Damgaard var medstifterne af foreningen.

Forbundet havde kun de seks stiftende medlemmer: Holger Damgaard, Julius Aagaard, Rolstad, Asker Michelsen, Th. Larsen og A.W. Sandberg, men dette tal steg hurtigt. I 1927 fik forbundet sit første kvindelige medlem. I 1941 kom de første medlemmer fra provinsen med i det københavnsk dominerede forbund. Medlemstallet var da på 25.

Ved forbundets 50 års jubilæum i 1962 var der 148 medlemmer, mens der ved 75-års-jubilæet i 1987 var 428. I 2011 er medlemstallet på 838.

I 1967 blev Pressefotografforbundet en del af Dansk Journalistforbund.

Blandt medlemmerne er bl.a. danske fotografer som Tine Harden, Henrik Saxgren og Charlotte Østervang.

Årets Pressefoto 
Pressefotografforbundet står bag Årets Pressefoto, hvor den første udstilling blev afholdt i 1974. Her konkurrerer medlemmerne om at vinde titlen som Årets Pressefotograf og Årets Pressefoto, ligesom der konkurreres i en lang række andre kategorier.

Blandt vinderne i de forskellige kategorier har været Jørn Stjerneklar og Sofie Amalie Klougart.

Formænd 
 1912-27 Julius Aagaard
 1927-29 Vittus Nielsen
 1929-32 Alfred Müller
 1932-38 Holger Damgaard
 1938-39 Tage Christensen
 1939-41 Holger Damgaard
 1941-42 Tage Christensen
 1942-50 Vittus Nielsen
 1950-51 Erling Fut Jensen
 1951 Vittus Nielsen
 1951 Walther Månsson
 1951-54 Carl Rasmussen
 1954-62 Jacob Maarbjerg
 1962 Carl Dørge (fungerende)
 1962-67 Jacob Maarbjerg
 1967-76 Mogens Holmberg
 1976-80 Ib Rahbek-Clausen
 1980-83 Bjarne Lüthcke
 1983-86 Jens-Kristian Søgård
 1986-88 Ole Bjørndal Bagger
 1988-90 Bent Paulsen
 1990-98 Hans Otto
 1998- Lars Lindskov

Referencer

Litteratur 
 Irene Greve (red.), Vidnerne – Historien – dansk pressefotografi i 100 år, Pressefotografforbundet, i samarbejde med Ajour, 2012. .

Eksterne links 
 Pressefotografforbundets hjemmeside
 Årets Pressefoto

Journalistik
Fotografi
Etableret i 1912
Foreninger fra Danmark
Dansk Journalistforbund
Hai He

Hǎi Hé (海河, «Havfloden»), tidligere også Bai He (白河, Bái Hé, Wade-Giles: Peiho, «Den Hvide Flod») er en flod i Kina og løber blandt andet gennem Tianjin og ud i Bohaibugten. Dens bækken omfatter omkring 319.000 km². Vandføringen er omtrent det halve af Den Gule Flod-flodens (Huang He) eller 1:30 af Yangtzeflodens (Chang Jiang).

Floderne som løber  gennem Beijing er del af dette flodsystemet.   Ved Tianjin dannes Hai He ved sammenløb af Yongding He, Ziya- og  Daqingfloden, samt  Den store kanal der har forbindelse til  både Huang He og Chang Jiang.

Op gennem historien har geografien omkring flodens nedre løb ændret sig meget, dels som følge af at den langt større flod Huang He gennem århundrederne har aflejret stadig større områder, og delvis på grund af omdirigeringer for at muliggøre skibsfart af Den store kanal. Før havde fire andre floder nemlig Wei He, Ziya He, Yongding He og Bai He, hver sine udmundinger i Bohaibugten, men da man havde brug for vandet fra disse floder  for at sikre stabil sejlbarhed på kanalen, blev kun én af flodmundingerne nødvendig. Denne svarer til Hai Hes nedre løb.

I egentlig forstand er Hai He kun denne  udløbsstrækning, det  vil sige den 70 km lange strækning fra hvor fra der hvor floderne og det nordlige og sydlige kanalløb mødes i  Tianjin til det munder ud i havet i Bohaibugten.

Litteratur
Domagalski, J.L., et al. (2001). Comparative water-quality assessment of the Hai He River basin in the People's Republic of China and three similar basins in the United States [U.S. Geological Survey Professional Paper 1647]. Reston, VA: U.S. Department of the Interior, U.S. Geological Survey.

Vandløb i Kina
Tianjin
Hebei
Nørrebros Latin- og Realskole

Nørrebros Latin- og Realskole blev oprettet i 1865 af Christian Bredsdorff og Frederik Jungersen (1836-1912) under navnet Nørrebros Realskole. Sammenlagt med Ny Realskole oprettet af Gustav Bork i 1871 og opnået dimissionsret til studentereksamen i 1884 som Nørrebros Latin- og Realskole. Den 7. januar 1891 toges den nye bygning Ravnsborggade 11 i brug. Skolen blev i 1899 sammenlagt med Lyceum under navnet Lyceum, Nørrebros Latin- og Realskole.

Skolebestyrere 
 1865-1892 Christian Bredsdorff (1836-1892)
 1871-1904 Gustav Bork (1844-1934)

Kendte studenter 
 1884 Johannes Jørgensen
 1892 Theodor Ewald (1874-1923)
 1894 Erik Arup
 1898 Gustav Frederik Krog Clausen

Henvisninger 
 Skolens Program 1889/90: Skolens Jubilæum (25 år 6.03.1890). 1890.
 Erik Nørr: Latinskolens programmer 1840-1903. Bibliografi og billedfortegnelse.
 Erik Nørr: Gymnasieskoler – administration og arkiv. Bind 1, side 189.

Latinskoler i Danmark
Etableret i 1865
Ophørt i 1910
Latin- og Realskole
Uddannelsesinstitutioner i København
Mellemskoler
Sukhumi

Sukhumi (abkhasisk: Аҟəа, Aqwa; georgisk სოხუმი, Sokhumi, russisk Сухуми, Sukhumi) er hovedstaden i Abkhasien, en de facto selvstændig republik, som internationalt bliver regnet som en autonom republik i Georgien. Byen har en lang historie, og blev hårdt ramt under den georgisk-abkhasiske konflikt tidligt i 1990'erne. Sukhumi har 81.546 indbyggere (2005).

Sukhumi ligger i en vid bugt på østkysten af Sortehavet og er en havneby, et knudepunkt for jernbane og en ferieby. Byen er kendt for strandene, sanatorierne, mineralkilderne og det subtropiske klima. Sukhumi har flere små til mellemstore hoteller, som hovedsagelig tager i mod russiske turister. Byen har også botaniske haver oprettet i 1840.

I sovjettiden blev der avlet aber her. Fra 1945 til 1954 var elektronfysiklaboratoriet i byen involveret i Sovjetunionens udvikling af atomvåben.

Eksterne henvisninger 

Byer i Georgien
Abkhasien
Cádizbugten

Cádizbugten (spansk: Golfo de Cádiz) er en bugt i Atlanterhavet mellem Kap Sankt Vincent (Cabo de São Vicente) i Portugal og Kap Trafalgar (Cabo Trafalgar) længst vest i Gibraltarstrædet. To store floder, Guadalquivir og Guadiana munder ud i bugten, sammen med de mindre floder Odiel, Guadalete og Tinto.

De største byer ved bugten er Cádiz og Huelva i Spanien og Faro i Portugal.

Spaniens geografi
Portugals geografi
Bugter i Atlanterhavet
KV2

KV2 er graven for Ramses IV. Den er placeret mellem KV7 og KV1. Den er blevet beskrevet som "simpel" i sin udformning og udsmyknig. Graven har en længde på 88,66 m og består af tre langsomt faldende korridorer efterfulgt af et større kammer og derefter gravkammeret.

Graven har været åben siden oldtiden og er senere blevet udgravet af Edward Ayrton i 1905/1906, eferfulgt af Howard Carter i 1920

Kongernes Dal
Tage Andersen

Tage Andersen har flere betydninger:

 Tage Andersen (officer) (1899-1965) – dansk officer
 Tage Andersen (forstander) (1909-1963) – dansk forstander
 Tage Andersen (bankdirektør) (1927-2006) – dansk bankdirektør (Josef Tage Andersen)
 Tage Andersen (kunstner) (født 1947) – dansk kunstner
 Tage Andersen (tegner) (født 1922-1981) - dansk tegner
Tage Andersen (bankdirektør)

Josef Tage Andersen (født 18. marts 1927 i Agerup, død 31. august 2006) var en dansk bankdirektør.

Andersen blev uddannet i Banken for Frederiksværk og Omegn i 1943 og kom efter et studieophold i Storbritannien til Landmandsbanken i 1951. Han var bl.a. ansat i kreditafdelingen og blev i 1969 en af bankens direktører. I 1980 blev han ordførende direktør i banken, der nu havde skiftet navn til Den Danske Bank. Han var ordførende direktør frem til sin pensionering i 1990. I 1986 blev bankens senere direktør Peter Straarup optaget i direktionen. Andersen overlod direktørstolen til Knud Sørensen.

Han var kendt for sin kontante lederstil og en tilbageholdende politik, hvilket viste sig at være fornuftigt grundet 1980'ernes problemer i den finansielle sektor. Andersen var manden bag fusionen mellem Den Danske Bank, Handelsbanken og Provinsbanken i 1990, der blev begyndelsen til flere fusioner i den danske bankverden. 

Andersen var medlem af flere bestyrelser; bl.a. var han fra 1990-1994 formand for SAS. Han var desuden en central figur i A.P. Møller-Mærsk, ikke mindst grundet sit gode forhold til Mærsk Mc-Kinney Møller. I en årrække var han også medlem af bestyrelserne for koncernens moderselskaber A/S Dampskibsselskabet Svendborg og Dampskibsselskabet af 1912 A/S. Han var frem til 2003 bestyrelsesmedlem i A.P. Møller og Hustru Chastine Mc-Kinney Møllers Fond til almene Formaal og i Mærsk Olie og Gas. Fra 1983 til 1986 sad han i bestyrelsen for Fédération Bancaire de la Communauté Européenne, og var frem til 1990 medlem af bl.a. European Bankers Round Table. Han var Kommandør af Dannebrog.

Kilder 
Kraks Blå Bog 2001.

Bankdirektører fra Danmark
Personer i Kraks Blå Bog (afdøde)
Kommandører af Dannebrog
Danskere i 1900-tallet
Personer med tilknytning til SAS Group
Thomas Babington Macaulay

Thomas Babington Macaulay (født 25. oktober 1800, død 28. december 1859) var en engelsk poet, historiker og politiker.

Macaulay studerede jura, men var mere interesseret i politik og kom ind i parlamentet som Whig i 1830. I 1834 drog han til Indien og tilbragte fire år der, indisk uddannelse i kolonitiden blev formet af hans idéer om at bygge en indisk middelklasse som var vestlig uddannet. Han udarbejdede også straffelove, som stadig i dag benyttes i flere tidligere britiske kolonier.

I 1838 vendte Macaulay tilbage til Storbritannien, blev valgt til parlamentet og gik ind i regeringen som krigsminister. I 1841 optog han spørgsmålet om ophavsret; Macaulays position var at dette indebar et monopol og som sådan måtte begrænses til det højst nødvendige. Dette dannede grundlaget for lovgivingen indenfor området i mange år.

Fra 1840'erne blev han stadig mere optaget af at skrive, specielt historieværket History of England from the accession of James II; han døde imidlertid før det var fuldført.

Politikere fra England
Baroner fra Det Forenede Kongerige
Briter i 1800-tallet
Australian Recording Industry Association

Australian Recording Industry Association (ARIA) er en handelsorganisation, der blev etableret i 1983 af seks større pladeselskaber EMI, Festival Records, CBS, RCA, WEA og Universal, som derved erstattede det tidligere Association of Australian Record Manufacturers (AARM), der blev grundlagt i 1956. Det holder tilsyn med indsamling, administrering og distribution af musiklicenser og ophavsrettigheder. Organisationen består af over 100 medlemmer lige fra små pladeselskaber, der drives af en til fem person til forholdsvis store organisationer til de meget store pladeselskaber med international tilslutning. ARIA administreres af en række direktører, som omfatter folk af overordnet ledelse i pladeselskaberne både store og små. I marts 2009 var direktørerne Ed St. John, Denis Handlin, George Ash, Mark Poston, Sebastian Chase og David Vodica.

Eksterne henvisninger 
 Australian Recording Industry Associations officielle hjemmeside

Referencer 

Musikindustri
Medievirksomheder fra Australien
Musik fra Australien
Robert Penn Warren

Robert Penn Warren (født 24. april 1905 i Guthrie, Kentucky, død 15. september 1989 i Stratton, Vermont) var en amerikansk forfatter, lyriker og litteraturkritiker. Han har modtaget tre Pulitzerpriser: i 1947 for romanen Alle kongens mænd (All the King's Men) og lyrikprisen i 1957 og 1979. Han er den eneste som har vundet Pulitzerprisen for både roman og lyrik.

Alle kongens mænd var løst baseret på politikeren Huey Pierce Long, som blandt andet var guvernør i Louisiana og senator. Bogen følger politikeren "Willie Stark" gennem journalisten "Jack Burden". Bogen blev filmatiseret i 1949, og vandt Oscar for bedste film. Bogen blev også filmatiseret i 2006.

Eksterne henvisninger 

 Robert Penn Warren på Poets.org 

Digtere fra USA
Romanforfattere fra USA
Kritikere fra USA
Modtagere af Presidential Medal of Freedom
Amerikanere i 1900-tallet
Pulitzerprismodtagere
Moshing

Moshing, moshpit, slamdance eller slamming er en aktivitet, hvor publikummet til koncertoptrædender eller fodboldkampe aggressivt støder ind i hinanden. Moshing er ofte ledsaget af crowd surfing, mikrofonsvingning, smadring af instrumenter og headbanging. Ofte ses denne aktivitet indenfor metalgenre såsom hardcore punk, heavy metal, metalcore, og grindcore, men ses også indenfor elektronisk musik som bl.a. grime, dubstep og trap.

Moshing finder hovedsageligt sted til koncerter, men praktiseres nogle gange også under musikindspilninger. I 2000 var der mange forskellige variationer af moshing som eksempelvis "thrashing", og dansen udføres ofte i området foran scenen som kaldes mosh pitten eller bare pit. Blandt kendte variationer findes også Wall of Death og circlepits.

Selvom moshing ofte er meget positivt modtaget af publikummet har det dog også pådraget sig en del kontrovers, mest af alt på grund af dets vilde og muligvis farlige natur.

Referencer 

Heavy metal
Andreas Brantelid

Andreas Brantelid  (født 8. oktober 1987 i København) er en dansk-svensk cellist. 

Han begyndte at spille cello som 4-årig med sin far som lærer, og havde sin debutkoncert med Det Kongelige Kapel i en alder af 14, hvor han spillede Edward Elgars cellokoncert.

I 2006 vandt han Eurovisionens konkurrence for unge solister som repræsentant for Sverige. Året efter blev han udnævnt til DR Kunstner 2007. I 2009 modtog han Kronprinsparrets Kulturpris og i 2015 modtog han den store danske musikpris Carl Nielsen-prisen.

Andreas Brantelid har spillet med en lang række internationale orkestre som London Philharmonic, BBC Symphony Orchestra, Seattle Symphony, Berlins Radio Symphony, Orchester des Champs-Elysées m.fl.

Noter

Ekstern henvisning 
Andreas Brantelid hjemmeside

Cellister fra Danmark
Danskere i 2000-tallet
Personer i Kraks Blå Bog
Ludvig Dam

Hans Peter Ludvig Dam (født 24. marts 1884 i Nykøbing Falster, død 29. marts 1972 i Odense) var dansk elektromekaniker og svømmer.

Dam vandt sølv i 100 meter rygcrawl på tiden 1:26.6 ved Sommer-OL 1908 i London. Han deltog også i det danske 2 x 200 meter hold som ikke nåede finalen. 1906 deltog han i OL i Athen hvor han blev slået ud i de inledende heat på 100 meter fri. Fire år senere, ved Sommer-OL 1912 i Stockholm, var han uden at komme i aktion reserve for det mandskab, der vandt guld i fireårers inrigger i roning.

Dam flyttede Nykøbing Falster til København i 1903 og var medlem af Gymnastik- og Svømmeforeningen Hermes.

Eksterne henvisninger 
 

Personer fra Nykøbing Falster
Svømmere fra Danmark
Olympiske sølvmedaljevindere fra Danmark
Deltagere for Danmark ved sommer-OL 1912
Carl Marinus Jensen

Carl Marinus Jensen (13. september 1882 i Dronninglund – 4 april 1942 på Frederiksberg i København) var en dansk professionel bryder.

Carl Marinus Jensen deltog som dansk repræsentant ved de olympiske sommerlege i 1908 (Men's Light-Heavyweight, Greco-Roman) og vandt bronze i letsværvægtsklassen i en alder af 25 år. (Den ene ud af kun fem medaljer samlet for Danmark). Vægtklassen var op til 93 kg, skønt Jensen kun vejede 85 kg. Brydningskampene fandt sted i Empress Hall, London i perioden 21-24 juli 1908.

Carl Marinus Jensen var medlem af Athletklubben Thor, som lå i København.

Carl vandt desuden danmarksmesterskabet i sværvægt og var samtidig én af de første, der var perfekt i smidighedsbælte og sejrede 1906 i et international stævne i Milano ved at kaste alle sine modstandere på dette greb. 

Udover sine sportspræstationer som bryder var Carl også brandmester i København. Carl døde det år, hvor han ville være blevet 60 år den 4. april 1942 på Frederiksberg.

Officielle præstationer 
 1905 – DM – 2. placering – sværvægt
 1906 – DM – 2. placering – sværvægt
 1907 – DM – 1. placering sværvægt
 1907 – EM – 1. placering – +85 kg
 1907 – VM – 4. placering – +85 kg
 1908 – DM – 1. placering – sværvægt
 1908 – OL – 6. sværvægt
 1908 – OL – 3. placering – letsværvægt
 1909 – DM – 3. placering – sværvægt

Referencer

Eksterne henvisninger 
 

Olympiske brydere fra Danmark
Brydere fra Danmark
Olympiske bronzemedaljevindere fra Danmark
Anders Andersen (bryder)

Anders Peter Andersen  (26. oktober 1882 i København – 19. februar 1961 i København) var en dansk bryder

Andersen deltog som dansk repræsentant ved de olympiske sommerlege i 1908 og 1912. Han vandt bronze i mellemvægtsklassen 1908 og nåede 2. runde 1912.

Andersen var medlem af AK Dan i København.

Eksterne henvisninger 
 

Brydere fra Danmark
Olympiske brydere fra Danmark
Olympiske bronzemedaljevindere fra Danmark
Personer fra København
Deltagere for Danmark ved sommer-OL 1912
Jordforbindelse

Jordforbindelse, jording eller blot jord betyder, at du forbinder dit apparat elektrisk til jorden. Der går groft sagt en ledning fra din stikkontakt ud til et jordspyd eller lignende installation.

En jordforbindelse bidrager til at en eventuel fejlstrøm ledes effektivt væk og mindsker derved både risikoen for at fejlstrømmen løber gennem et nærværende menneske og tiden det tager for at fejlstrømmen detekteres af et fejlstrømsrelæ, så strømmen afbrydes.

Det er især af stor betydning, at el-installationer i vådrum er forbundet til jord, hvis der skulle komme vand i maskinerne, mens de er i brug. I så fald er der meget stor sandsynlighed for, at fejlstrømsrelæet slår fra og dermed beskytter imod stærkstrøm. Musikere og hifi-entusiaster benytter også gerne jord, både af sikkerhedsmæssige årsager, og fordi det fjerner brum og anden netstøj.

En radio blev især tidligere også forbundet til jord for at øge virkningen af antennen. Antennen kan også jordes ved tordenvejr for at mindske risikoen ved lynnedslag i eller nær antennen. Særlige antenneomskiftere var gerne monteret på vinduesrammen, hvor antennen blev ledt ind. Jord er især vigtig ved radiosendere. I nogle tilfælde benytter man en erstatning for jord, et ground plane.

Eksterne henvisninger

 Circuit Grounds and Grounding Practices

Stærkstrømsteknik
Elektrisk sikkerhed
Elektroder
Peder Lykkeberg

Peder Rudolph Lykkeberg (født 11. februar 1878 i Skanderborg, død 23. december 1944 i København) var dansk svømmer , som vandt bronze i undervandssvømning ved Sommer-OL 1900 i Paris. Han havde verdensrekorden i undervandssvømning med 80 meter. Han var bror til Holger Lykkeberg.

De olympiske svømmekonkurrencer blev afviklet i Seinen, hvor man havde anlagt et interimistisk svømmeanlæg. Fra Lykkeberg hoppede i vandet, til han dukkede op igen, gik der 90 sekunder, i særklasse den længste tid for konkurrencens 10 deltagere. Men da han havde tabt orienteringen, og derfor svømmet i rundkreds, var distancen, han havde svømmet, kun 28,5 meter. De to franskmænd Charles de Vendeville og André Six, som vandt guld- og sølvmedaljen, havde opholdt sig undervandet i henholdsvis 68,4 og 65,4 sekunder, men begge havde svømmet 60 meter, altså mere end dobbelt så langt som Lykkeberg.
Det er den eneste gang, denne konkurrenceform har optrådt på det olympiske program.

Lykkeberg var grosserer og startede 1899 Lykkebergs Fiskekonservesfabrik i Hørve med penge, han havde fået af en rig vekselerer, efter at han havde reddet denne og to andre mænd fra at drukne, da deres båd kæntrede i Furesøen.

Noter

Eksterne henvisninger 
 

Svømmere fra Danmark
Personer fra Skanderborg Kommune
Personer fra Skanderborg
Personer i Kraks Blå Bog (afdøde)
Grosserere fra Danmark
Fabrikanter fra Danmark
Olympiske bronzemedaljevindere fra Danmark